Egpaar dood in huis op kleinhoewe gevindTewie en Eurika Human. Foto: Verskaf ŉ Geliefde egpaar van Grootbrakrivier is vandeesweek dood in hul huis op ŉ kleinhoewe in die Sandhoogte-gebied aangetref. Tewie en Eurika Human is vermoedelik helder oordag in hul huis vermoor, maar dit is nie tans duidelik wanneer presies die moord plaasgevind het nie. Volgens die polisie is hul liggame Woensdag in die vroeë oggendure gevind. Carlo Vos, die Human-egpaar se skoonseun, het vanuit Florida in die VSA met Maroela Media gepraat waar hy en sy gesin Saterdag van die skoknuus verneem het. “Daardie twee mense het harte van goud gehad. Hulle sou niemand leed aandoen nie en dan moes so iets met hulle gebeur het,” het hy gesê. Hy het gesê Tewie was in sy vroeë 70’s en Eurika in haar laat 60’s. Eurika sou vandag verjaar het, dieselfde dag dat die egpaar ook hul huweliksherdenking sou vier. Volgens Vos is sy skoonpa se liggaam in die motorhuis aangetref en sy skoonma se liggaam in die egpaar se bed. Die vermoede bestaan dat die egpaar vroegoggend oorval is aangesien Eurika nog haar slaapklere aangehad het, het hy gesê. Daar is ook ŉ sterk moontlikheid dat iemand wat sy skoonouers geken het by hul moord betrokke was, omdat daar geen tekens van gedwonge toegang tot die huis was nie. Verskeie items is glo uit die huis gesteel. “Dit lyk glo asof my pa met ŉ stomp voorwerp oor sy kop geslaan is, terwyl my ma steekwonde aan haar lyf gehad het. Daar is geen skietwonde nie, so ons glo nie daar was ŉ vuurwapen betrokke nie,” het Vos gesê. Hy het gesê Tewie het ŉ riooldienstebesigheid op die dorp bedryf en was dus ŉ bekende gesig onder die plaaslike inwoners. “Ek dink iemand het seker maar onraad gemerk toe hulle my skoonouers ŉ paar dae nie gesien het nie en die polisie in kennis gestel. Dit is toe dat hulle op hul liggame afgekom het.” Vos het gesê hy en sy vrou, die Human-egpaar se dogter, woon in Costa Rica terwyl die egpaar se ander dogter in Kaapstad woon. Lt.kol. André Traut, woordvoerder van die polisie, het die voorval aan Maroela Media bevestig. Hy het gesê niemand is nog in verband met die moorde in hegtenis geneem nie.